b'\n_START_ARTICLE_\nKliper (vesoljsko plovilo)\n_START_PARAGRAPH_\nKliper (rusko \xd0\x9a\xd0\xbb\xd0\xb8\xd0\xbf\xd0\xb5\xd1\x80 - kliper, hitra jadrnica (brzojadrnica)) je rusko vesoljsko plovilo, na\xc4\x8drtovano da bo delovalo kot raketoplan (MTKK - ve\xc4\x8dkratna transportna vesoljska ladja), in ki bi nasledilo vesoljsko ladjo Sojuz. Program vodi Ruska zvezna vesoljska agencija (Roskosmos, nekdanja RKA). Najve\xc4\x8d mo\xc5\xbenosti ima predlog korporacije RKK \xc2\xbbEnergija\xc2\xab, ki se je za\xc4\x8del leta 2000. Tudi drugi dve dru\xc5\xbebi GKNPC Hruni\xc4\x8dev in NPO \xc2\xbbMolnija\xc2\xab sta oddali svoja predloga Vesoljski agenciji.\n_START_SECTION_\nOsnovne zna\xc4\x8dilnosti\n_START_PARAGRAPH_\nKliper bi imel maso 13 t, kar je skoraj dvakrat ve\xc4\x8d od Sojuza, v vesoljski prostor pa ga bi ponesla nova ruska raketa nosilka Angara-A3. Predvidoma ga bi uporabljali 10 let (25 poletov). Bivalni odsek, ki je podoben sojuzovemu, pogonski odsek in re\xc5\xa1evalne rakete bi bili uporabni le za en polet. Na MVP bi slu\xc5\xbeil kot re\xc5\xa1evalno plovilo. Na njej bi lahko ostal do leto dni. Razvoj je odvisen od financiranja s strani dr\xc5\xbeave. Prvi brezpilotni preskusni polet je bil predviden za leto 2010/2011, s posadko pa za leto 2012. Trenutno program ni dejaven, ker se je Ruska zvezna vesoljska agencija odlo\xc4\x8dila, da bo nadaljevala z uporabo in posodabljanjem plovila Sojuz TMA in ker je v dogovorih z ESO o skupnem razvoju novega plovila._NEWLINE_Kliper bi bilo vesoljsko letalo z malimi krili, ki se bo vra\xc4\x8dalo v Zemljino ozra\xc4\x8dje pod malim kotom, kar bi omogo\xc4\x8dolo, da bodo obremenitve na plovilo manj\xc5\xa1e kot za posadke Sojuzov. \xc4\x8colni\xc4\x8dek bi imel do \xc5\xa1est \xc4\x8dlanov posadke. Kliper je tudi zami\xc5\xa1ljen kot modul za posadko na dalj\xc5\xa1ih odpravah proti Luni in Marsu.\n_START_SECTION_\nRazvoj\n_START_PARAGRAPH_\nV 1990-tih so posodobili Sojuz (Sojuz TMM, Sojuz TMS). V drugi polovici 1990. je vodilni aerodinamik RKK Re\xc5\xa1etin predlagal novo plovilo, vmesno razli\xc4\x8dico med krilatim raketoplanom in balisti\xc4\x8dno kapsulo Sojuza. V okviru NIOKR so raziskali aerodinamiko plovila, njegov model pa so preskusili v aerodinami\xc4\x8dnem tunelu.'